CELEX: 32021R1080
Language: hu
Date: 2021-06-28 00:00:00
Title: A Bizottság (EU) 2021/1080 rendelete (2021. június 28.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IAS 16, az IAS 37 és az IAS 41 nemzetközi számviteli standard, továbbá az IFRS 1, az IFRS 3 és az IFRS 9 nemzetközi pénzügyi beszámolási standard tekintetében történő módosításáról (EGT-vonatkozású szöveg)

2021.7.2.   
               
               
                  HU
               
               
                  Az Európai Unió Hivatalos Lapja
               
               
                  L 234/90
               
            
         A BIZOTTSÁG (EU) 2021/1080 RENDELETE
         (2021. június 28.)
         az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IAS 16, az IAS 37 és az IAS 41 nemzetközi számviteli standard, továbbá az IFRS 1, az IFRS 3 és az IFRS 9 nemzetközi pénzügyi beszámolási standard tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendeletre (1) és különösen annak 3. cikke (1) bekezdésére,
         mivel:
         
                     (1)
                  
                  
                     Az 1126/2008/EK bizottsági rendelettel (2) elfogadásra kerültek egyes, 2008. október 15-én érvényben lévő nemzetközi standardok és értelmezések.
                  
               
                     (2)
                  
                  
                     A Nemzetközi Számviteli Standard Testület (IASB) 2020. május 14-én több kisebb módosítást tett közzé az IAS 16 Ingatlanok, gépek és berendezések és az IAS 37 Céltartalékok, függő kötelezettségek és függő követelések nemzetközi számviteli standard, valamint az IFRS 3 Üzleti kombinációk nemzetközi pénzügyi beszámolási standard tekintetében. Ezek a módosítások bizonyos részleteket pontosítanak a standardok következetesebb alkalmazása érdekében, illetve bizonyos hivatkozásokat aktualizálnak.
                  
               
                     (3)
                  
                  
                     Az IASB 2020. május 14-én a rendszeres felülvizsgálati folyamat keretében kiadta továbbá Az IFRS standardok éves javításai – 2018–2020. évi ciklus című dokumentumot. Az éves javítások a meglévő standardok karcsúsítására és pontosítására irányulnak. Az éves javítások célja azon szükséges, de nem sürgős módosítások bevezetése, amelyeket az IASB a nemzetközi pénzügyi beszámolási standardok (az IFRS-ek) következetlenségeivel, illetve a pontosítást igénylő megfogalmazásokkal kapcsolatban vetett fel a projektciklus során. Az éves javítások az IAS 41 Mezőgazdaság, az IFRS 1 A Nemzetközi Pénzügyi Beszámolási Standardok első alkalmazása és az IFRS 9 Pénzügyi instrumentumok standard módosításait tartalmazzák.
                  
               
                     (4)
                  
                  
                     Az Európai Pénzügyi Beszámolási Tanácsadó Csoporttal (EFRAG) folytatott konzultációt követően a Bizottság megállapította, hogy az IAS 16 Ingatlanok, gépek és berendezések, az IAS 37 Céltartalékok, függő kötelezettségek és függő követelések, az IAS 41 Mezőgazdaság, az IFRS 1 A Nemzetközi Pénzügyi Beszámolási Standardok első alkalmazása, az IRFS 3 Üzleti kombinációk és az IFRS 9 Pénzügyi instrumentumok standard módosításai megfelelnek az 1606/2002/EK rendelet 3. cikkének (2) bekezdésében megállapított elfogadási kritériumoknak.
                  
               
                     (5)
                  
                  
                     Az 1126/2008/EK rendeletet ezért ennek megfelelően módosítani kell.
                  
               
                     (6)
                  
                  
                     Az e rendeletben előírt intézkedések összhangban vannak a Számviteli Szabályozó Bizottság véleményével,
                  
               ELFOGADTA EZT A RENDELETET:
         
            1. cikk
            Az 1126/2008/EK rendelet melléklete a következőképpen módosul:
            
                        a)
                     
                     
                        az IAS 16 Ingatlanok, gépek és berendezések nemzetközi számviteli standard e rendelet mellékletének megfelelően módosul;
                     
                  
                        b)
                     
                     
                        az IAS 37 Céltartalékok, függő kötelezettségek és függő követelések standard e rendelet mellékletének megfelelően módosul;
                     
                  
                        c)
                     
                     
                        az IAS 41 Mezőgazdaság standard e rendelet mellékletének megfelelően módosul;
                     
                  
                        d)
                     
                     
                        az IFRS 1 A Nemzetközi Pénzügyi Beszámolási Standardok első alkalmazása nemzetközi pénzügyi beszámolási standard e rendelet mellékletének megfelelően módosul;
                     
                  
                        e)
                     
                     
                        az IFRS 3 Üzleti kombinációk standard e rendelet mellékletének megfelelően módosul;
                     
                  
                        f)
                     
                     
                        az IFRS 9 Pénzügyi instrumentumok standard e rendelet mellékletének megfelelően módosul.
                     
                  
         
            2. cikk
            Az 1. cikkben említett módosításokat a vállalkozásoknak legkésőbb a 2022. január 1-jén vagy az azt követően kezdődő első pénzügyi évük kezdetétől kell alkalmazniuk.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 243., 2002.9.11., 1. o.
         
         
            (2)  A Bizottság 1126/2008/EK rendelete (2008. november 3.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról (HL L 320., 2008.11.29., 1. o.).
      
      
         
            MELLÉKLET
            Az IAS 16 Ingatlanok, gépek és berendezések standard módosításai
            Az IAS 37 Céltartalékok, függő kötelezettségek és függő követelések standard módosításai
            Az IFRS 3 Üzleti kombinációk standard módosításai
            Az IFRS standardok éves javításai 2018–2020. évi ciklus
            
               Az IAS 16 Ingatlanok, gépek és berendezések standard módosításai
            
            A 17. és a 74. bekezdés módosul; a standard kiegészül a 20A., a 74A., a 80D. és a 81N. bekezdéssel. A korábban a 74. bekezdés (d) pontjában szereplő követelmények nem módosultak, hanem átkerültek a 74A. bekezdés (a) pontjába.
            ÉRTÉKELÉS A MEGJELENÍTÉSKOR
            ...
            
               A bekerülési érték összetevői
            
            ...
            
                     
                        17.
                     
                     
                        Példák a közvetlenül kapcsolódó költségekre:
                        ...
                        
                                    e)
                                 
                                 
                                    az eszköz megfelelő működésének tesztelési költségei (vagyis annak értékelése, hogy az eszközt a műszaki és fizikai teljesítménye alkalmassá teszi-e áruk vagy szolgáltatások előállításával vagy nyújtásával kapcsolatos felhasználásra, vagy másoknak történő bérbeadásra vagy igazgatási célokra); valamint
                                    ...
                                 
                              ...
                     
                  
                     
                        20A.
                     
                     
                        Termékek előállítására azalatt is sor kerülhet, amíg az ingatlanok, gépek, és berendezések adott tétele az ahhoz szükséges helyre és állapotba kerül, hogy képes legyen a vezetés szándékainak megfelelő működésre (ilyenek például az eszköz megfelelő működésének tesztelésekor előállított minták). A gazdálkodó egység az ilyen termékek értékesítéséből származó bevételt és a termékek bekerülési értékét a vonatkozó standardokkal összhangban az eredményben jeleníti meg. A gazdálkodó egység e termékek bekerülési értékét az IAS 2 standard értékelési követelményeinek alkalmazásával értékeli.
                        ...
                     
                  KÖZZÉTÉTEL
            ...
            
                     
                        74.
                     
                     
                        
                           A pénzügyi kimutatásokban közzé kell tenni továbbá:
                        
                        ...
                        
                                    b)
                                 
                                 
                                    
                                       az ingatlanok, gépek és berendezések valamely tétele könyv szerinti értékében az eszköz létrehozása során elszámolt ráfordításokat; valamint
                                    
                                 
                              
                                    c)
                                 
                                 
                                    
                                       az ingatlanok, gépek és berendezések beszerzésére vonatkozó szerződéses elkötelezettségek összegét.
                                    
                                 
                              
                  
                     
                        74A.
                     
                     
                        
                           Ha az átfogó jövedelemre vonatkozó kimutatásban nincsenek külön bemutatva, a pénzügyi kimutatásban közzé kell tenni:
                        
                        
                                    a)
                                 
                                 
                                    
                                       az értékvesztetté vált, elveszett vagy átengedett ingatlanok, gépek és berendezések tételeire vonatkozóan harmadik felektől kapott, az eredményben szerepeltetett kompenzáció összegét; valamint
                                    
                                 
                              
                                    b)
                                 
                                 
                                    
                                       a 20A. bekezdésnek megfelelően az eredményben megjelenített azon bevételek és költségek összegeit, amelyek olyan előállított termékekhez kapcsolódnak, amelyek nem részei a gazdálkodó egység szokásos tevékenységéből származó kibocsátásnak, és azt, hogy ezek a bevételek és költségek az átfogó jövedelemre vonatkozó kimutatásban mely tételsor(ok)on található(k).
                                    
                                 
                              
                  ÁTMENETI RENDELKEZÉSEK
            ...
            
                     
                        80D.
                     
                     
                        A 2020 májusában kibocsátott Ingatlanok, gépek és berendezések – Használat előtti bevételek módosította a 17. és a 74. bekezdést, és a standardot kiegészítette a 20A. és a 74A. bekezdéssel. A gazdálkodó egységnek ezeket a módosításokat visszamenőlegesen kell alkalmaznia, de csak az ingatlanok, gépek és berendezések azon tételeire, amelyek azon pénzügyi kimutatásokban bemutatott legkorábbi időszak kezdetén vagy azt követően kerültek az ahhoz szükséges helyre és állapotba, hogy képesek legyenek a vezetés szándékainak megfelelő működésre, amelyben a gazdálkodó egység a módosításokat először alkalmazza. A gazdálkodó egységnek a módosítások első alkalmazásának halmozott hatását a felhalmozott eredmény (vagy a saját tőke más megfelelő komponense) nyitóegyenlegének kiigazításaként kell megjelenítenie az említett legkorábbi bemutatott időszak kezdetén.
                     
                  HATÁLYBALÉPÉS NAPJA
            ...
            
                     
                        81N.
                     
                     
                        A 2020 májusában kibocsátott Ingatlanok, gépek és berendezések – Használat előtti bevételek módosította az 17. és a 74. bekezdést, és a standardot kiegészítette a 20A., a 74A. és a 80D. bekezdéssel. A gazdálkodó egységnek ezeket a módosításokat a 2022. január 1-jén, vagy azt követően kezdődő éves beszámolási időszakokra kell alkalmaznia. A korábbi alkalmazás megengedett. Ha a gazdálkodó egység ezeket a módosításokat egy korábbi időszakra alkalmazza, közzé kell tennie ezt a tényt.
                     
                  
               Az IAS 37 Céltartalékok, függő kötelezettségek és függő követelések standard módosításai
            
            A standard kiegészül a 68A., 94A. és 105. bekezdéssel, és a 69. bekezdés módosul. A 68. bekezdés nem módosul, csak az olvasás megkönnyítése érdekében szerepel.
            A MEGJELENÍTÉSI ÉS AZ ÉRTÉKELÉSI SZABÁLYOK ALKALMAZÁSA
            ...
            
               Hátrányos szerződések
            
            ...
            
                     
                        68.
                     
                     
                        A standard a hátrányos szerződést olyan szerződésként határozza meg, amelyben a szerződés szerinti kötelmek teljesítésével kapcsolatos elkerülhetetlen költségek meghaladják a szerződés alapján várhatóan befolyó gazdasági hasznokat. A szerződés elkerülhetetlen költségei a szerződésből történő kilépés legalacsonyabb nettó költségét tükrözik, amely a szerződés teljesítésének költsége és a szerződés nem teljesítéséből eredő esetleges ellentételezés vagy szankció értéke közül az alacsonyabb összeg.
                     
                  
                     
                        68A.
                     
                     
                        A szerződés teljesítésének költsége a szerződéshez közvetlenül kapcsolódó költségeket foglalja magában. A szerződéshez közvetlenül kapcsolódó költségek a következők:
                        
                                    a)
                                 
                                 
                                    az adott szerződés teljesítésének járulékos költségei – például közvetlen munkaerő és anyagköltségek; valamint
                                 
                              
                                    b)
                                 
                                 
                                    a szerződések teljesítéséhez közvetlenül kapcsolódó egyéb költségeknek a felosztása – például többek között az adott szerződés teljesítése során használt ingatlanok, gépek és berendezések tételeihez kapcsolódó értékcsökkenési leírás felosztása.
                                 
                              
                  
                     
                        69.
                     
                     
                        A gazdálkodó egységnek a hátrányos szerződésre vonatkozó elkülönült céltartalék képzése előtt meg kell jelenítenie a szerződés teljesítéséhez használt eszközökben bekövetkezett esetleges értékvesztést (lásd az IAS 36 standardot).
                        ...
                     
                  ÁTMENETI RENDELKEZÉSEK
            ...
            
                     
                        94A.
                     
                     
                        A 2020 májusában kibocsátott, Hátrányos szerződések – A szerződés teljesítésének költsége a standardot kiegészítette a 68A. bekezdéssel, és módosította a 69. bekezdést. A gazdálkodó egységnek ezeket a módosításokat azokra a szerződésekre kell alkalmaznia, amelyek tekintetében még nem teljesítette valamennyi kötelezettségét annak az éves beszámolási időszaknak a kezdetén, amelyben a módosításokat először alkalmazza (az első alkalmazás időpontjában). A gazdálkodó egység nem állapíthatja meg újra az összehasonlító információkat. A gazdálkodó egységnek ehelyett a módosítások első alkalmazásának halmozott hatását a felhalmozott eredmény, vagy a saját tőke más megfelelő komponense nyitóegyenlegének kiigazításaként kell megjelenítenie az első alkalmazás időpontjában.
                     
                  HATÁLYBALÉPÉS NAPJA
            ...
            
                     
                        105.
                     
                     
                        A 2020 májusában kibocsátott, Hátrányos szerződések – A szerződés teljesítésének költsége a standardot kiegészítette a 68A. és a 94A. bekezdéssel, és módosította a 69. bekezdést. A gazdálkodó egységnek ezeket a módosításokat a 2022. január 1-jén, vagy azt követően kezdődő éves beszámolási időszakokra kell alkalmaznia. A korábbi alkalmazás megengedett. Ha a gazdálkodó egység ezeket a módosításokat egy korábbi időszakra alkalmazza, közzé kell tennie ezt a tényt.
                     
                  
               Az IFRS 3 Üzleti kombinációk standard módosításai
            
            A 11. bekezdés módosul, és a 11. bekezdésben el kell hagyni a Keretelvek a pénzügyi kimutatások elkészítésére és bemutatására című dokumentumra hivatkozó lábjegyzetet. A 14., a 21., a 22. és a 23. bekezdés módosul, és a standard kiegészül a 21A., a 21B., a 21C., a 23A. és a 64Q. bekezdéssel. A standard a 21A. bekezdés előtt kiegészül egy címmel, a 21. bekezdés alatti és a 22. bekezdés feletti címek pedig módosulnak. A 10. bekezdés nem módosul, csak a könnyebb eligazodás érdekében szerepel.
            AZ AKVIZÍCIÓS MÓDSZER
            ...
            
               A megszerzett azonosítható eszközök, az átvállalt kötelezettségek és a felvásároltnál fennálló bármilyen nem ellenőrző részesedés megjelenítése és értékelése
            
            
               Megjelenítési elv
            
            
                     
                        10.
                     
                     
                        
                           Az akvizíció időpontjától a felvásárlónak meg kell jelenítenie – a goodwilltől elkülönítve – a megszerzett azonosítható eszközöket, az átvállalt kötelezettségeket és a felvásároltnál fennálló bármilyen nem ellenőrző részesedést. A megszerzett azonosítható eszközök és átvállalt kötelezettségek megjelenítésére a 11. és a 12. bekezdésben meghatározott feltételek vonatkoznak.
                        
                     
                  
               Megjelenítési feltételek
            
            
                     
                        11.
                     
                     
                        Az akvizíciós módszer alkalmazásával a megszerzett eszközök és az átvállalt kötelezettségek akkor jeleníthetők meg, ha az akvizíció időpontjában megfelelnek A pénzügyi beszámolás fogalmi keretelvei eszköz- és kötelezettségdefinícióinak. Például azok a költségek, amelyek felmerülését – a felvásárolt valamelyik tevékenységéből való kilépéssel vagy a felvásárolt alkalmazottait illetően a foglalkoztatás megszüntetésével vagy azok áthelyezésével kapcsolatos terveinek megvalósítása miatt – a felvásárló feltételezi, de nincs kötelme azok jövőbeli átvállalására, nem minősülnek kötelezettségeknek az akvizíció időpontjában. Ezért a felvásárló azokat a költségeket az akvizíciós módszer alkalmazásának részeként nem jeleníti meg. Ehelyett a felvásárló azokat a költségeket a kombináció utáni pénzügyi kimutatásaiban jeleníti meg, más IFRS-ekkel összhangban.
                        ...
                     
                  
                     
                        14.
                     
                     
                        A B31–B40. bekezdés az immateriális javak megjelenítéséhez ad útmutatást. A 21A–28B. bekezdés meghatározza az olyan azonosítható eszközök és kötelezettségek típusait, amelyek olyan tételeket tartalmaznak, amelyekre a jelen IFRS a megjelenítési elv és feltételek alól korlátozott kivételeket biztosít.
                        ...
                     
                  
               Kivételek a megjelenítési vagy értékelési elv alól
            
            
                     
                        21.
                     
                     
                        A jelen IFRS a megjelenítési és az értékelési elv alól korlátozott kivételeket tartalmaz. A 21A–31A. bekezdés pontosan meghatározza azokat a konkrét tételeket, amelyekre a kivételek vonatkoznak, és ezeknek a kivételeknek a jellegét. A felvásárlónak ezeket a tételeket a 21A–31A. bekezdés előírásainak alkalmazásával kell elszámolnia, ami azt eredményezi, hogy bizonyos tételeket:
                        
                                    a)
                                 
                                 
                                    vagy a 11. és 12. bekezdésben foglalt megjelenítési feltételeken túlmenő feltételeket alkalmazva, vagy más IFRS-ek előírásait alkalmazva jelenítenek meg, aminek eredményei eltérőek lesznek a megjelenítési elv és feltételek alkalmazásától;
                                 
                              
                                    b)
                                 
                                 
                                    az akvizíció időpontjának valós értékétől eltérő összegen értékelnek.
                                 
                              
                  
               Kivételek a megjelenítési elv alól
            
            
               
                  Az IAS 37 standard vagy az IFRIC 21 értelmezés hatókörébe tartozó kötelezettségek és függő kötelezettségek
               
            
            
                     
                        21A.
                     
                     
                        A 21B. bekezdés azokra a kötelezettségekre és függő kötelezettségekre vonatkozik, amelyek az IAS 37 Céltartalékok, függő kötelezettségek és függő követelések standard vagy az IFRIC 21 Adók értelmezés hatókörébe tartoznának, ha azokat nem üzleti kombináció keretében vállalták volna, hanem külön merültek volna fel.
                     
                  
                     
                        21B.
                     
                     
                        
                           A pénzügyi beszámolás fogalmi keretelvei a kötelezettség fogalmát úgy határozza meg, mint a gazdálkodó egység múltbéli eseményekből eredő meglévő kötelmét egy gazdasági erőforrás átadására. Olyan céltartalék vagy függő kötelezettség esetében, amely az IAS 37 standard hatókörébe tartozna, a felvásárlónak az IAS 37 standard 15–22. bekezdését kell alkalmaznia annak meghatározására, hogy az akvizíció időpontjában fennáll-e egy múltbeli eseményből eredő meglévő kötelem. Az IFRIC 21 értelmezés hatókörébe tartozó adó esetében a felvásárlónak az IFRIC 21 értelmezést kell alkalmaznia annak meghatározására, hogy az adófizetési kötelezettséget keletkeztető esemény bekövetkezett-e az akvizíció időpontjáig.
                     
                  
                     
                        21C.
                     
                     
                        Előfordulhat, hogy a 21B. bekezdésnek megfelelően azonosított meglévő kötelem megfelel a függő kötelezettség 22. bekezdés (b) pontja szerinti meghatározásának. Ilyen esetben az adott függő kötelezettségre a 23. bekezdés alkalmazandó.
                     
                  
               Függő kötelezettségek és függő követelések
            
            
                     
                        22.
                     
                     
                        Az IAS 37 standard meghatározásában a függő kötelezettség:
                        
                                    a)
                                 
                                 
                                    egy olyan lehetséges kötelem, amely múltbeli eseményekből származik, és amelynek létezését csak egy vagy több, nem teljesen a gazdálkodó egység ellenőrzése alatt álló, bizonytalan jövőbeli esemény bekövetkezése vagy be nem következése fogja megerősíteni; vagy
                                 
                              
                                    b)
                                 
                                 
                                    egy meglévő kötelem, amely múltbeli eseményekből származik, de nem jelenítik meg, mert:
                                    
                                                i.
                                             
                                             
                                                nem valószínű, hogy gazdasági hasznot megtestesítő erőforrások kiáramlása lesz szükséges a kötelem teljesítéséhez; vagy
                                             
                                          
                                                ii.
                                             
                                             
                                                a kötelem összege nem határozható meg kellő megbízhatósággal.
                                             
                                          
                              
                  
                     
                        23.
                     
                     
                        A felvásárlónak az akvizíció időpontjától akkor kell megjelenítenie egy üzleti kombináció során átvállalt függő kötelezettséget, ha az egy meglévő kötelem, amely múltbeli eseményekből származik, és valós értéke megbízhatóan meghatározható. Ezért, az IAS 37 standard 14. bekezdésének (b) pontjával, valamint 23., 27., 29. és 30. bekezdésével ellentétben, a felvásárló az üzleti kombináció során átvállalt függő kötelezettséget megjeleníti az akvizíció időpontjában, még akkor is, ha nem valószínű, hogy gazdasági hasznot megtestesítő erőforrások kiáramlása lesz szükséges a kötelem teljesítéséhez. A függő kötelezettségek későbbi elszámolásához a jelen IFRS 56. bekezdése ad útmutatót.
                     
                  
                     
                        23A.
                     
                     
                        Az IAS 37 standard meghatározásában „a függő követelés olyan lehetséges követelés, amely múltbeli eseményekből származik, és amelynek létezését csak egy vagy több, nem teljesen a gazdálkodó egység ellenőrzése alatt álló, bizonytalan jövőbeli esemény bekövetkezése vagy be nem következése fogja megerősíteni”. A felvásárló nem jeleníthet meg függő követelést az akvizíció időpontjában.
                        ...
                     
                  HATÁLYBALÉPÉS NAPJA ÉS ÁTTÉRÉS
            
               Hatálybalépés napja
            
            ...
            
                     
                        64Q.
                     
                     
                        A 2020 májusában kiadott Fogalmi keretelvekre való hivatkozás módosította a 11., 14., 21., 22. és 23. bekezdést, és a standardot kiegészítette a 21A., 21B., 21C. és 23A. bekezdéssel. A gazdálkodó egységnek ezeket a módosításokat azokra az üzleti kombinációkra kell alkalmaznia, amelyeknél az akvizíció időpontja a 2022. január 1-jén vagy azt követően kezdődő első éves beszámolási időszak kezdőnapja vagy annál későbbi időpont. A korábbi alkalmazás megengedett, ha a gazdálkodó egység ezzel egy időben vagy már ezt megelőzően is alkalmazza a 2018 márciusában kibocsátott Az IFRS standardok fogalmi keretelvekre való hivatkozásainak módosításai által bevezetett összes módosítást.
                     
                  
               Az IFRS 1 A Nemzetközi Pénzügyi Beszámolási Standardok első alkalmazása standard módosítása
            
            A standard kiegészül a 39AG. bekezdéssel, és a D. függelékben a D13A. bekezdéssel. A D1. bekezdés (f) pontja módosul.
            HATÁLYBALÉPÉS NAPJA
            ...
            
                     
                        39AG.
                     
                     
                        A 2020 májusában közzétett Az IFRS standardok éves javításai: 2018–2020 módosította a D1. bekezdés (f) pontját, és a standardot kiegészítette a D13A. bekezdéssel. A gazdálkodó egységnek ezt a módosítást a 2022. január 1-jén, vagy azt követően kezdődő éves beszámolási időszakokra kell alkalmaznia. A korábbi alkalmazás megengedett. Ha a gazdálkodó egység ezt a módosítást egy korábbi időszakra alkalmazza, közzé kell tennie ezt a tényt.
                     
                  
               
                  D. függelék
                  
                     Mentességek más IFRS-ek alól
                  
                  
                     Ez a függelék az IFRS szerves részét képezi.
                  
                  
                           
                              D1.
                           
                           
                              A gazdálkodó egység az alábbi mentességek közül egyet vagy többet is választhat:
                              ...
                              
                                          f)
                                       
                                       
                                          halmozott átszámítási különbözetek (D12–D13A. bekezdés);
                                       
                                    ...
                           
                        
                     Halmozott átszámítási különbözetek
                  
                  ...
                  
                           
                              D13A.
                           
                           
                              A D16. bekezdés (a) pontjában foglalt mentességgel élő leányvállalat a D12. bekezdés vagy a D13. bekezdés alkalmazása helyett dönthet úgy, hogy pénzügyi kimutatásaiban az összes külföldi érdekeltségre vonatkozó halmozott átszámítási különbözetet azon könyv szerinti értéken értékeli, amely az anyavállalat IFRS-ekre való áttérésének időpontja alapján az anyavállalat konszolidált pénzügyi kimutatásaiban szerepelne, ha nem kerülne sor módosításokra a konszolidációs eljárások és azon üzleti kombináció hatásai miatt, amelyben az anyavállalat megszerezte a leányvállalatot. Hasonlóképpen dönthetnek a D16. bekezdés (a) pontjában foglalt mentességgel élő társult vállalkozások vagy közös vállalkozások is.
                              ...
                           
                        
            
            
               Az IFRS 9 Pénzügyi instrumentumok standard módosítása
            
            A standard kiegészül a 7.1.9. bekezdéssel, a 7.2.35. bekezdéssel és annak címével, valamint a B3.3.6A. bekezdéssel. A B3.3.6. bekezdés módosul. A B3.3.6A. bekezdésben szereplő követelmények nem módosultak, hanem a B3.3.6. bekezdésből kerültek át.
            
               7. fejezet Hatálybalépés napja és áttérés
            
            7.1.   HATÁLYBALÉPÉS NAPJA
            ...
            
                     
                        7.1.9.
                     
                     
                        A 2020 májusában közzétett Az IFRS standardok éves javításai: 2018–2020 a standardot kiegészítette a 7.2.35. és a B3.3.6A. bekezdéssel, és módosította a B3.3.6. bekezdést. A gazdálkodó egységnek ezt a módosítást a 2022. január 1-jén, vagy azt követően kezdődő éves beszámolási időszakokra kell alkalmaznia. A korábbi alkalmazás megengedett. Ha a gazdálkodó egység ezt a módosítást egy korábbi időszakra alkalmazza, közzé kell tennie ezt a tényt.
                     
                  7.2.   ÁTTÉRÉS
            ...
            
               Áttérés az IFRS standardok éves javításaira
            
            
                     
                        7.2.35.
                     
                     
                        A gazdálkodó egységnek Az IFRS standardok éves javításai: 2018–2020 rendelkezéseit azon pénzügyi kötelezettségekre kell alkalmaznia, amelyeket azon éves beszámolási időszak kezdetén vagy azt követően módosítanak vagy cserélnek ki, amelyben a gazdálkodó egység a módosítást először alkalmazza.
                     
                  
               
                  B. függelék
                  
                     Alkalmazási útmutató
                  
                  
                     Ez a függelék a standard szerves részét képezi.
                  
                  ...
                  Megjelenítés és kivezetés (3. fejezet)
                  ...
                  
                     A pénzügyi kötelezettségek kivezetése (3.3. szakasz)
                  
                  ...
                  
                           
                              B3.3.6.
                           
                           
                              A 3.3.2. bekezdés alkalmazásában a feltételek akkor lényegesen eltérőek, ha az új feltételek alapján a – kapott díjakkal csökkentett fizetett díjakat is tartalmazó – cash flow-k diszkontált jelenértéke az eredeti effektív kamatlábbal diszkontálva legalább 10 százalékkal eltér az eredeti pénzügyi kötelezettség még hátralévő cash flow-inak diszkontált jelenértékétől. A kapott díjakkal csökkentett fizetett díjak meghatározásakor a hitelfelvevő csak a hitelfelvevő és a hitelező között fizetett vagy kapott díjakat veszi figyelembe, ideértve a hitelfelvevő vagy a hitelező által a másik fél nevében fizetett vagy kapott díjakat is.
                           
                        
                           
                              B3.3.6A.
                           
                           
                              Ha az adósságinstrumentumok cseréjét vagy a feltételek módosítását megszüntetésként számolják el, bármely felmerülő költséget vagy díjat a megszüntetéssel kapcsolatos nyereségként vagy veszteségként kell megjeleníteni. Ha a cserét vagy a módosítást nem megszüntetésként számolják el, a felmerülő költségek vagy díjak a kötelezettség könyv szerinti értékét módosítják, és a módosított kötelezettség hátralévő futamideje alatt amortizálják azokat.
                              ...
                           
                        
            
            
               Az IAS 41 Mezőgazdaság standard módosítása
            
            A 22. bekezdés módosul, és a standard kiegészül a 65. bekezdéssel.
            MEGJELENÍTÉS ÉS ÉRTÉKELÉS
            ...
            
                     
                        22.
                     
                     
                        A gazdálkodó egység nem veszi figyelembe az eszközök finanszírozásával vagy a biológiai eszközök betakarítás utáni újralétrehozásával kapcsolatos cash flow-kat (például az ültetett erdőben lévő fák kitermelés utáni újra telepítésének költségét).
                        ...
                     
                  HATÁLYBALÉPÉS NAPJA ÉS ÁTTÉRÉS
            ...
            
                     
                        65.
                     
                     
                        A 2020 májusában közzétett Az IFRS standardok éves javításai: 2018–2020 módosította a 22. bekezdést. A gazdálkodó egységnek ezt a módosítást azokra a valós értéken történő értékelésekre kell alkalmaznia, amelyekre a 2022. január 1-jén vagy azt követően kezdődő első éves beszámolási időszak kezdőnapján vagy azt követően kerül sor. A korábbi alkalmazás megengedett. Ha a gazdálkodó egység ezt a módosítást egy korábbi időszakra alkalmazza, közzé kell tennie ezt a tényt.